Vrou sterf in trompop botsing met vragmotorAlbei wrakke het ŉ entjie van ŉ 30 m helling na ŉ erf tot stilstand gekom FOTO: Netcare 911 ŉ Vrou is Dinsdag dood tydens ŉ trompop botsing met ŉ petroltenkwa op die M7 tussen Pinetown en Durban in KwaZulu-Natal. Chris Botha, woordvoerder van Netcare 911, het gesê die vrou was op pad in die rigting van Pinetown toe haar motor in die aankomende verkeer geswenk het en voor die petroltenkwa beland het. Die motor en die tenkwa het ná die botsing deur versperrings langs die pad gebars en albei wrakke het ŉ entjie van ŉ 30 m helling na ŉ erf tot stilstand gekom. “Die vrou is tydens die impak uit die motor geslinger en haar liggaam is in bosse ŉ paar meter van die wrak af gevind. Sy was reeds dood toe paramedici by die toneel opgedaag het,” het Botha gesê. Die polisie ondersoek die oorsaak van die ongeluk.